MUTU 32
Icho Ntchakuzomerezgeka pa Sabata.
MATEYU 12:9-14 MARIKO 3:1-6 LUKA 6:6-11
YESU WAKACHIZGA MUNTHU WAKUPHAPA WOKO PA SABATA
Pa zuŵa linyake la Sabata, Yesu wakaluta ku sunagoge ilo likwenera kuti likaŵa ku Galileya. Wakasanga munthu uyo woko lake lamalyero likaŵa lakuphapa. (Luka 6:6) Ŵalembi na Ŵafarisi ŵakamulaŵisiskanga waka Yesu. Chifukwa wuli? Ivyo ŵakakhumbanga vikamanyikwa apo ŵakafumba Yesu kuti: “Kasi pa Sabata ntchakuzomerezgeka kuchizga?”—Mateyu 12:10.
Ŵalongozgi ŵa chisopa aŵa ŵakagomezganga kuti ntchambura kuzomerezgeka kuchizga munthu pa Sabata. Ŵakatenge munthu wangawovwirika pekha para umoyo wake uli pangozi. Mwachiyelezgero, pa zuŵa la Sabata chikaŵa chakukanizgika kunyolora munthu chiwangwa panji kumukaka bandeji. Panthena apa, iwo ŵakawonanga kuti umoyo uli pangozi yayi. Ntheura Ŵalembi na Ŵafarisi ŵakafumba Yesu fumbo ili mwakuti ŵamupe mulandu. Iwo ŵakafipiranga mtima munthu wakusuzgika uyu yayi.
Kweni Yesu wakamanya maghanoghano ghawo. Wakamanya kuti ŵakalondezganga waka tumalango twawo, twakukanizga ŵanthu kuchita chiwemi pa Sabata, uto tukaŵa twambura kukolerana na Malemba. (Ekisodo 20:8-10) Yesu ŵakamususkapo kale chifukwa cha kuchita icho ntchiwemi pa Sabata. Sono Yesu wakawona kuti ŵanthu aŵa ŵangazgoŵelera, ntheura wakaphalira munthu wakuphapa woko yura kuti: “Wuka ndipo wize pakati.”—Mariko 3:3.
Yesu wakati ku ŵalembi na Ŵafarisi: “Ni munthu nju pakati pinu uyo wali na mberere yimoza ndipo usange yawa mu mbuna pa Sabata walekenge kuyifumiska?” (Mateyu 12:11) Pakuti mberere ŵakasangirangapo ndalama, ŵakayilekanga yayi kuti yigone mu mbuna usiku wose. Para ŵayileka, mbwenu yikufwa ndipo ŵangaluza makopara. Kweniso padera pa fundo iyi, Malemba ghakuti: “Murunji wakupwelelera viŵeto vyake.”—Zintharika 12:10.
Kuti ŵapulikiske fundo iyi, Yesu wakati: “Asi munthu ngwakuzirwa chomene kuluska mberere? Ipo ntchakuzomerezgeka kuchita chinthu chiwemi pa Sabata.” (Mateyu 12:12) Nakuti apo Yesu wakachizga munthu, wakaswa dango la Sabata yayi. Ŵalongozgi aŵa ŵakatondeka kususka fundo iyi, iyo yikalongora kuti Yesu ngwalusungu. Ŵakakhala waka chete.
Yesu wakakwenyelera kweniso wakachita chitima na ŵanthu ŵara chifukwa cha mtima wawo uheni. Penepapo wakalaŵiska uku na uku, ndipo wakati kwa munthu yura: “Nyoloska woko lako.” (Mateyu 12:13) Munthu yura wakati wanyoloska woko lake lakuphapa, woko likachira. Wakakondwa chomene. Kweni kasi ŵanthu awo ŵakakhumbanga kumusanga Yesu vifukwa ŵakachita wuli?
M’malo mwakuti ŵakondwe kuti woko la munthu yura lawelerapo, Ŵafarisi ŵakafumira kuwaro ndipo mwaluŵiro “ŵakakumana na ŵakulondezga chipani cha Herode na kupangana kuti ŵamukome Yesu.” (Mariko 3:6) Mu chipani cha Herode mukaŵaso Ŵasaduki. Kanandi Ŵasaduki na Ŵafarisi ŵakasuskananga chomene. Kweni apa ŵakakolerana pakulimbana na Yesu.
cjk_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn